ångstrøm
Store norske leksikon,Realfag,Fysikk,Mål og vekt
Ångstrøm er en foreldet lengdeenhet som i særlig grad ble brukt i spektroskopi og for å angi størrelsen på atomer. Symbolet for ångstrøm er Å. På engelsk blir enheten ofte skrevet som angstrom.
1 ångstrøm = 10−10 meter = 0,1 nanometer  Enheten er oppkalt etter den svenske fysikeren Anders Jonas Ångstrøm som var en av grunnleggerne av spektroskopien. Enheten ble opprinnelig definert på grunnlag av bølgelengden for den røde linjen i kadmiumspekteret, men senere målinger har vist at denne definisjonen ga 1 Å = 1,000 000 2 · 10–10 m. Denne enheten har blitt kalt internasjonal ångstrøm.Enheten er ikke en SI-enhet og skal derfor erstattes med nanometer (nm) eller pikometer (pm). Mange finner det likevel hensiktsmessig å bruke enheten når objektene som måles har en størrelse som ligger nær opp til enhetsverdien. Det gjelder for eksempel størrelse til et atom som kan være rundt én ångstrøm og bølgelengden til røntgenstråler som ligger mellom 0,1 og 100 ångstrøm. Les mer i Store norske leksikon SI-systemet Enhetssystem Lengdeenhet Lengdeenheter - omregning